钦定古今图书集成/明伦汇编/交谊典/第042卷 > 《答黄鲁直书》苏轼
## 钦定古今图书集成/明伦汇编/交谊典/第042卷 > 《答黄鲁直书》苏轼

轼始见足下诗文于莘老之坐上，耸然异之，以为非
今世之人也。莘老言：此人人知之者尚少，子可谓称
扬其名。轼笑曰：“此人如精金美玉，不即人而人即之，
将逃名而不可得，何以我称扬为？”然观其文，以求其
为人，必轻外物而自重者，今之君子莫能用也。其后
过李公择于济南，则见足下之诗文愈多，而得其为
人益详。意其超逸绝尘，独立万物之表，驭风骑气，以
与造物者游，非独今世之君子所不能用，虽如轼之
放浪自弃，与世阔疏者，亦莫得而友也。今者辱书词
累幅，执礼恭甚，如见所畏者，何哉？轼方以此求交于
足下，而惧其不可得，岂意得此于足下乎？喜愧之怀，
殆不可胜。然自入夏以来，家人辈更卧病，忽忽至今，
裁答甚缓，想未深讶也。《古风》二首，托物引类，真得古
诗人之风，而轼非其人也。聊复次韵，以为一笑。秋暑，
不审起居何如？末由会见，万万以时自重。